
Afacerea Strousberg 


Afacerea Strousberg a fost un puternic scandal politico-financiar privind concesionarea construcției liniei ferate Roman - 
București - Varciorova consortiului prusian condus de Heinrich Strousberg, un antreprenor german. Neregulile descoperite ulterior 
în contract și condițiile în care s-a realizat concesionarea au provocat un puternic tumult în societatea vremii, aducând importante 
prejudicii statului român. 

Ceea ce nu s-a știut la vremea respectivă a fost că proiectul de acordare a concesiunii nu a fost realizat de funcţionarii 
Ministerului Lucrărilor Publice. Acesta a fost redactat la Berlin sub „cea mai neadormită priveghere”. Autorii nu s-au zgârcit atunci 
când a fost vorba de propriile privilegii. Proiectul a fost expediat la București principelui Carol (18 februarie 1868), care l-a 
înaintat comisiei pentru dezbatere pe 22 februarie 1868. 


Dezbaterile privind concesionarea 


În 1868, domnul Carol I a pornit un amplu proiect de infrastructură feroviară atât de necesar procesului de modernizare a României. Construcţia unei reţele feroviare, 
care să unească nordul de sudul țării și să înlesnească accesul rapid în Occident, era imperios necesară. Una din magistralele acestei rețele feroviare urma să fie Roman- 
București-Vârciorova, cea mai amplă și care impunea costuri foarte ridicate. Așadar, era necesar ca de construcția și exploatarea unei asemenea magistrale să se ocupe 
o societate cu bogată experienţă în domeniu. Carol 1 a cerut îndrumări pentru a construi rețele feroviare de bază în România de la tatăl său, principele Carol Anton. 
Domnul se adresează doctorului Heinrich Bethel Strousberg, care era considerat pe atunci în țările germane „regele drumurilor de fier”. 


Strousberg (n. 1823 - d. 1884) era un reprezentant de seamă al capitalismului german. Plecat în Anglia de la vârsta de 12 ani, Heinrich intră în afaceri susținut de 
unchii săi, la început lucrând în domeniul asigurărilor, iar apoi devenind proprietarul unui mare magazin. După ce acumulează o considerabilă avere se întoarce la Berlin, 
unde începe să construiască căi ferate, cumpără moșii, o fabrică de locomotive, mine și emite acțiuni, care erau achiziționate de publicul încrezător în afacerile sale. 


Problema concesionării pentru construcția magistralei feroviare Roman - București - Vârciorova, care lega nordul de sudul țării, a fost larg dezbătută în Parlament, 
având atât partizani, cât și opozanți. Printre susținătorii cei mai fermi se număra Mihail Kogălniceanu, care declara în numeroase rânduri că „drumurile de fier vor 
schimba fata României”. În general, presa manifesta o opoziție vehementă împotriva concesionărilor. Cezar Bolliac, în „Trompeta Carpaţilor”, considera că „toți acești 
concesionari nu sunt decât niște samsari”. 


În cele din urmă, concesiunea în favoarea consortiului Strousberg este acordată de Parlament prin legea din 10 septembrie 1868, cu sprijinul guvernului liberal condus 
de Ștefan Golescu. Printre asociaţii lui Strousberg se numărau și principele Hohenlohe, ducele Ujest, principele Victor de Ratibor și contele Carol de Lehndorff. 


Concesionarea 


Legea concesionării Strousberg este publicată în Monitorul Oficial din 22 septembrie și prevedea construcția următoarelor linii ferate: 


m 1. Roman - Mărășești - Tecuci, cu ramificatia Tecuci - Bârlad 

m 2. Galaţi - Brăila - Buzău - Ploiești - București 

= 3. București - Pitești - Slatina - Craiova - Turnu Severin - Vârciorova 

= După terminarea construcţiilor acestor linii guvernul român putea cere și construcţia liniei Buzău - Focșani - Mărășești. 


Costul pe kilometru al rețelei feroviare urma să fie de 270.000 lei aur, adică un total de 247.000.000 lei pentru lungimea magistralei de 914,8 km., inclusiv întregul 
inventar fix și mobil. 


Consorţiul putea emite obligaţiuni pentru formarea capitalului necesar, asigurate de fondul căilor ferate, cu dobânzi garantate de 
stat. Obligatiunile aduceau dobânzi de 7,5% pe an și erau emise de purtător. Un prim conflict a apărut în momentul când 
domnitorul Carol I a propus numirea prusacului Ambronn în funcţia de comisar al statului român, pentru a supraveghea emisia de 
obligaţiuni. Ambronn era un apropiat al lui Strousberg, ceea ce putea considera un dezavantaj pentru statul român. Numirea era si 
ilegală, căci un străin nu putea fi numit în poziția de comisar-controlor din partea statului român. 


Durata concesiunii era de 90 ani și se socotea de la terminarea primei linii Roman - Galaţi, iar tot inventarul și exploatarea liniei 
aveau să treacă în patrimoniul statului. De asemenea, terenul necesar liniilor era cedat de stat consortiului, în mod gratuit, dar 
acesta trebuia să asigure transportul gratuit al poștei și să permită statului instalarea de fire de telegraf pe stâlpii companiei, de-a 
lungul liniilor. 


Un lucru era cert: Heinrich Strousberg tocmai încheiase afacerea vieţii sale, la Berlin devenind „omul zilei”. Prima locomotivă fabricată în 52 

Pe 6 decembrie 1868 are loc prima emisie de obligaţiuni, la Berlin, având un succes enorm. Toţi înalții funcţionari ai statelor 


germane se îngrămădeau la ghișee pentru a cumpăra obligaţiuni. Strousberg, în complicitate cu Ambronn, îi înșela pe cumpărători, 
făcându-i să creadă că obligatiunile erau emise de statul român, deși legea concesionării stipula în mod clar că obligatiunile puteau fi emise numai în numele 
concesionarilor. În tara ajungeau un număr foarte mic de obligaţiuni, abia Carol I putând să obțină câteva. De aici a pornit un lung șir de abuzuri. 


Un lung șir de abuzuri 


Sediul tehnic al concesionarilor se stabilește la Galaţi, oraș-port, iar lucrările la prima linie Roman - Galaţi demarează încă din prima lună, totodată punându-se și piatra 
de temelie la construcţia Gării de Nord din București. Primele nereguli apar chiar din anul următor. Se constată că lucrările se execută în mod nesatisfăcător, iar 
Ambronn se preta la nenumărate abuzuri și falsuri în acte. 


Întreg scandalul pornește de la un conflict tehnic, constatându-se o mare nepotrivire între măsurătoarea liniei făcute de statul român și cea făcută de concesionari. Era 
vorba de 19 km, adică de 5 milioane de lei, care afectau considerabil finanțele României. Astfel, guvernul îi dă dispoziție lui Ambronn să nu achite cota-parte calculată la 
cei 19 km nerealizati, dar acesta „a avut grija de a urgenta plata” sub pretextul că a primit dispoziția prea târziu. În cel mai scurt timp este trimis la Berlin ministrul de 
finanțe, Dimitrie Alexandru Sturdza, pentru a lua măsuri, dar Ambronn refuză să demisioneze. Acesta își dă seama că va fi destituit, astfel că emite rapid un lot de 
obligaţiuni, dintre care o parte o vinde la bursă, iar alta o depune la o banca din Berlin. 


Toate acestea erau dovezi ale unor escrocherii și ilegalităţi ale consortiului condus de doctorul Strousberg. În final, Ambronn este 
înlocuit cu Ludovic Steege, care pe atunci era agent diplomatic al României la Berlin. În septembrie 1870 este trimisă la Berlin o 
comisie statului român, condusă de Teodor Văcărescu, pentru a cerceta ilegalitatile comise. După o amplă și dificilă analiză, comisia 
constată că inginerii lui Strousberg au operat cu rea-credinta și descoperă grave erori în evaluări, precum și încălcări ale convenției 
de concesiune. 


Anularea concesionării 


Mai mult, ritmul lucrărilor devine din ce în ce mai slab, iar o parte din personalul german fusese chemat în tara din cauza izbucnirii 
războiului franco-prusac în iulie 1870. Cu greu, pe 27 decembrie 1870, cele două linii de la Roman până la București sunt date în 
folosință în mod provizoriu, însă cu multe lucrări neterminate. Astfel, statul român decide să refuze plata dobânzilor obligatiunilor 
scadente la 1 ianuarie 1871. Situaţia ia amploare, astfel că la Berlin ajunge vestea insolvabilitatii consortiului Strousberg, iar cursul 
la bursă scade puternic. Mai mult, în România, ploile din primăvara anului 1871 au spălat terasamentele, multe poduri au fost luate 
de ape, iar circulaţia feroviară întreruptă. Atmosfera devine una de haos, opinia publică este indignată, iar neregulile descoperite în 
întreaga afacere creează un val de nemulțumire în ţară și un spirit antidinastic, cunoscut fiind sprijinul acordat concesionarilor de 
către domnului Carol 1. 

În această situaţie, pe 5 iulie 1871 se votează legea prin care concesiunea Strousberg este anulată. Consorţiul combate decizia, 

dar, la 4 octombrie, un tribunal de arbitri, consideră decizia ca fiind justificată. Astfel, guvernul român se angaja să continue exploatarea liniilor deja construite și să 
întrețină lucrările neefectuate. O importantă problemă au fost deținătorii de obligaţiuni la consorțiul Strousberg, pe care statul nu-i putea lăsa de izbeliște. Aceștia sunt 
invitați să se constituie într-o societate pe acțiuni și să preia toate drepturile și îndatoririle concesionarilor. Dobânda era micșorată de la 7,5% la 4%. 


Societatea acţionarilor 


Aceste decizii au creat un val de nemulțumiri în Germania, acuzând statul român că vrea să îi ruineze pe cei care au avut încredere în el. Cancelarul Otto von Bismarck 
amenință România că va interveni pe lângă sultan pentru a-i apăra pe deţinătorii de obligaţiuni. La sfârșitul anului 1871 se constituie la Berlin „Societatea drumurilor de 
fier din România”, patronată de bancherul Bleichroder, iar pe 24 decembrie se adoptă la București actul prin care se legalizează situația creată. 


Pe 2 februarie 1872 încetează, în mod oficial, orice legătură între consorțiul Strousberg și statul român. Noua societate înființată se angaja să termine lucrările 
prevăzute în vechea concesiune, beneficiind de dreptul de a emite noi obligaţiuni pentru terminarea lucrărilor. Astfel, bancherul Bleichroder, sprijinit de cancelarul 
Bismarck, a transformat falimentul lui Strousberg într-o victorie magnatilor financiari germani. 


Însă, era clar că această societate cu caracter financiar nu avea experiența necesară exploatării și construcției unei reţele feroviare. În acest sens, în februarie 1872, 
aceasta încheie o convenție cu societatea feroviară privată Staatsbahn (StEG), cu sediul la Viena, pentru exploatarea rețelei terminate și a celei ce va fi terminată. 
Lucrul se reia, astfel că pe 1 septembrie 1872 se deschide, în mod oficial, magistrala Roman - București - Pitești, cu prelungirea Tecuci - Bârlad, iar în iarna aceluiași an 
se face racordul cu stația București Nord. La început, lucrurile decurg normal, în condiții optime, în anii 1873 - 1874 continuându-se lucrările la magistrala Pitești - 
Vârciorova, dar după puţini ani de euforie, apar din nou probleme pe cerul feroviar românesc. 


Răscumpărarea căilor ferate române 


În cursul anului 1874 Societatea acţionarilor își termină fondurile și nu mai putea face plăţilor curente. Soluţia de salvare 
propusă a fost ipotecarea întregii rețelei exploatate. După lungi tratative, răscumpărarea rețelei nu era o opțiune viabilă 
pentru statul român, căci, pe de o parte, se încălca convenția stabilită, iar, pe de altă parte, puterea financiară a statului era 
insuficientă. Dar nici falimentul societății nu era de dorit, căci s-ar fi produs adevărate complicații internaţionale. 


Au loc tratative diplomatice, cu implicarea directă a cancelarului german Bismarck, iar în cele din urmă România acceptă o 
răscumpărare parțială de 220 de km. Prima soluție, ca statul să devină coproprietar prin contractarea unui împrumut de 75 
de milioane de lei, care să fie cedati societății în contul valorii initiale de 245 de milioane, este respinsă de societate. Totuși, 
situația se remediază puţin, după terminarea ultimei linii Pitești - Vârciorova în vara anului 1875. Această ultimă linie 
costase 70 de milioane de lei, iar de completări, finisări și mici refaceri se ocupa consorțiul Staatsbahn. În 1876, au loc din 
nou discuţii oficiale privind răscumpărarea, fie ea și parțială, astfel încât să se facă față celor mai urgente plăţi restante. În 
cele din urmă, se acceptă soluția parțială. 


După intrarea României în Războiul pentru Independenţă, cancelarul Bismarck atrage atenţia în dese rânduri guvernului 

asupra problemelor financiare legate de căile ferate, avertizând că poziția Germaniei va depinde de felul cum România va gestiona această problemă. În 1878 încep din 
nou negocieri pentru răscumpărarea rețelei feroviare și au loc întrevederi oficiale între Dimitrie Alexandru Sturdza, ministrul de finanţe și cancelarul Bismarck, în cursul 
anului 1879. Acesta din urmă era de acord cu răscumpărarea căilor ferate de la Societatea acţionarilor, dar în condiţii favorabile pentru partea germană. 


Hotărât să pună capăt numeroaselor neînțelegeri privind concesiunea Strousberg/Societatea acţionarilor, cancelarul leagă recunoașterea independenței României de 
rezolvarea problemei căilor ferate. În aceste condiţii, Sturdza realizează o convenţie cu societatea, in septembrie 1879, prin care obligatiunile emise de statul român, cu 
o dobândă de 6%, erau garantate prin ipotecarea rețelei feroviare. Proiectul este larg dezbătut în Parlamentul de la București, dar în ciuda opoziției conservatoare, care 
se folosea de orice pretext pentru a răsturna guvernul liberal, convenţia este adoptată. În februarie 1880 la numai câteva zile de la proclamarea convenției, Germania, 
Franța și Anglia recunoșteau independenţa României. 


Anul 1880 este cel mai important din istoria căilor ferate române, căci de atunci oamenii de stat din România și-au dat seama de importanţa administrării de către stat a 
principalelor mijloace de comunicaţie a țării, după cum remarca istoricul A. D. Xenopol. Pe 11 aprilie 1880, se formează ,,Directiunea princiară a căilor ferate române” 
(CFR), iar toate căile ferate încep să fie răscumpărate si să intre în administrarea statului, renunțându-se definitiv la concesionările care au creat atât timp puternice 
scandaluri politico-financiare și au prejudiciat guvernul român. 

